Forslag til RÅDETS FORORDNING om afslutning af antidumpingproceduren vedrørende importen af polysulfidpolymerer med oprindelse i USA

(forelagt af Kommissionen)

BEGRUNDELSE

Bilagt følger et forslag til Rådets forordning om ophævelse af antidumpingtolden på importen af polysulfidpolymerer med oprindelse i USA.

Undersøgelsen blev indledt den 4. oktober 2001 på grundlag af artikel 11 i Rådets forordning (EF) nr. 384/96 (antidumpinggrundforordningen). Ved et brev til Kommissionen af 20. juli 2001 trak Akcros Chemicals GmbH & Co. KG formelt klagen tilbage og anmodede om, at foranstaltningerne blev ophævet. Denne anmodning var begrundet i, at den eneste eksporterende producent i det pågældende land havde besluttet at indstille produktionen af den pågældende vare.

Alle parter, som reagerede på undersøgelsen, to brugere samt EF-erhvervsgrenen selv støttede forslaget om at ophæve foranstaltningerne. Kommissionen finder derfor, at den aktuelle procedure bør afsluttes, da undersøgelsen ikke har vist, at en sådan afslutning ikke vil være i Fællesskabets interesse.

Forslag til RÅDETS FORORDNING om afslutning af antidumpingproceduren vedrørende importen af polysulfidpolymerer med oprindelse i USA

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 9,

[1] EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. PROCEDURE

(1) Der blev i september 1998 indført endelig antidumpingtold på polysulfidpolymerer med oprindelse i USA [2].

[2] Rådets forordning (EF) nr. 1965/98 (EFT L 255 af 17.9.1998, s. 1).

(2) Tolden blev indført på grundlag af en klage indgivet af Akcros Chemicals GmbH & Co. KG, Tyskland, der er den eneste producent af polysulfidpolymerer i Fællesskabet.

B. TILBAGETRÆKNING AF KLAGEN OG AFSLUTNING AF PROCEDUREN

(3) Ved et brev til Kommissionen af 20. juli 2001 trak Akcros Chemicals GmbH & Co. KG formelt klagen tilbage og anmodede om, at foranstaltningerne blev ophævet. Denne anmodning var begrundet i, at den eneste eksporterende producent i det pågældende land havde besluttet at indstille produktionen af den pågældende vare.

(4) I overensstemmelse med artikel 9, stk. 1, i forordning (EF) nr. 384/96 kan en procedure afsluttes, hvis klagen trækkes tilbage, medmindre en sådan afslutning ikke vil være i Fællesskabets interesse.

(5) Kommissionen tilkendegav i en meddelelse offentliggjort 4. oktober 2001 [3], at den ville undersøge, om foranstaltningerne burde opretholdes. Der blev modtaget to henvendelser fra brugerindustrien efter denne meddelelse, og begge støttede en afslutning af foranstaltningerne. Desuden bekræftede den eneste producent i Fællesskabet, at den fandt, at foranstaltningerne ikke længere var hensigtsmæssige. Kommissionen finder derfor, at en ophævelse ikke vil stride mod Fællesskabets interesser.

[3] EFT C 280 af 4.10.2001, s. 5.

(6) Det konkluderes derfor, at antidumpingproceduren vedrørende polysulfidpolymerer med oprindelse i USA bør afsluttes -

UDSTEDT FØLGENDE FORORDNING:

Eneste artikel

Antidumpingproceduren vedrørende importen af polysulfidpolymerer i øjeblikket henhørende under KN-kode ex 4002 99 90 og med oprindelse i USA afsluttes.

Udfærdiget i Bruxelles, den [...]

På Rådets vegne

Formand